Burjassot, seu de la I Jornada sobre el SASEM (Servei d’Atenció i Seguiment per a la Malaltia Mental) de l’Horta Nord
2025-07-24

El centre socioeducatiu Díaz Pintado de Burjassot ha sigut, recentment, l’escenari per a la celebració d’un nou esdeveniment en matèria de servicis socials. Dijous passat 25 de gener, va tindre lloc la I Jornada sobre el Servici d’Atenció i Seguiment per a la Malaltia Mental (S.A.S.E.M) de la comarca de l’Horta Nord. La iniciativa, a càrrec del SASEM Burjassot, servei dependent de la regidoria de Servicis Socials que dirigix Manuela Carrero, s’ha dut a terme amb la intenció de donar a conéixer el servici a altres municipis que encara manquen d’ell i reflexionar sobre la importància d’acompanyar i donar resposta a les necessitats del col·lectiu vinculat a la Salut Mental.

La presentació de la Jornada va estar a càrrec de Juan Gabriel Sánchez Rodríguez, regidor d’esports i responsable d’àrea de Benestar Social; de Gaspar Díaz Casares, supervisor del departament 8 de la Direcció Territorial de València; de Manuel Monje, coordinador dels serveis socials de Burjassot i de Pilar Royo Barrachina, directora del Centre Socioeducatiu Díaz Pintado. A la jornada van assistir supervisors d’altres departaments, tècnics responsables de la direcció general i de la direcció territorial, equips SASEM d’altres municipis i personal de servicis socials interessat a conéixer com funciona el programa a Burjassot.

Després de la presentació de la Jornada, va tindre lloc la intervenció d’Araceli Oltra Marpona, cap de la Unitat de Coordinació de Salut Mental del Servici de Prevenció, Avaluació de la Diversitat Funcional i de Salut Mental i d’Irene López Arteche, cap de secció de coordinació sociosanitària del Servici de Prevenció, Avaluació de la Diversitat Funcional i de Salut Mental de la Direcció General de les persones amb discapacitat, les quals van contextualitzar el programa general de S.A.S.E.M.

Posteriorment, es va donar pas a la presentació de l’equip SASEM municipal, les professionals del qual van explicar la pràctica professional que es realitza a Burjassot, presentant les característiques que posseïx el servici en el propi municipi.

La jornada va comptar amb dues taules de professionals. D’una banda, es va dur a terme una taula de coordinació de serveis socials i sanitat, en la qual van participar Raquel Peris Calatrava, treballadora social del programa d’Itineraris de Renda d’Inclusió de servicis socials d’atenció primària bàsica i Estefanía Inés Martín Martín, educadora social del programa de Prevenció i Intervenció Familiar de serveis socials d’atenció primària bàsica; i César Mateu Hernández, psicòleg clínic i coordinador de la Unitat de Salut Mental de Burjassot i Amparo Garrigós Sánchez, treballadora social de la Unitat. D’altra banda, l’esdeveniment comptava amb una taula composta per equips SASEM convidats. En este cas, Mireia Carceller Gimeno, treballadora social de SASEM Alboraia i Verónica Segura Piña, educadora social de SASEM Sagunt, van comptar el funcionament i les peculiaritats del servici en els municipis on exercixen la seua labor professional.

La trobada va concloure amb la intervenció dels testimoniatges de persones usuàries i famílies que van voler participar en l’esdeveniment mitjançant reflexions gravades en les quals transmetien la seua experiència amb el programa SASEM. Per part seua, les professionals de SASEM de Burjassot van traslladar als professionals presents en la jornada la necessitat d’apostar per programes que atenguen persones amb problemes de salut mental greu, amb la finalitat de millorar la seua qualitat de vida i la seua autonomia personal.